作者：方岳
词牌/韵律：风流子

paragraphs: 小楼帘不卷，花正闹、灯火竞春宵。
想旧日何郎，飞金叵罗，三生杜牧，醉董娇饶。
香尘路，云松鸾髻鬌，月衬马蹄骄。
仿佛神仙，刘安鸡犬，分明富贵，子晋笙箫。
人生行乐耳，君不见、迷楼春绿迢迢。
二十四、经行处，旧月今桥。
但索笑梅花，酒消新雪，纵情诗草，笔卷春潮。
俯仰人间陈迹，莫惜金貂。